E los Alcalles deven dar plaço a aquel que a de probar , e si los testigos fueren aquende Duero , el Alcalle deve dar nueve dias de plaço, a que los de ; e si fueren allende Duero, el Alcalle deve dar treinta dias de plaço a que los de ; e la parte , que a de dar los testigos , deve nombrar tres viellas de las de allende Duero, quales quisier, e deve dar los testigos al plaço sobredicho en qualquier de estas tres viellas, que nombro : e develos dar a los fieles , e develes facer saber tercer dia antes del plaço a los fieles , en qual de aquellas viellas estan los testigos , e ellos devenlos rescivir en aquel logar.